​ສ​​ະ​ຫະ​ລັດ ຢຸດ​ເຊົາ ການ​ຫ້າມ ນຳ​ໃຊ້​ລະ​ເບີດ​ຝັງ​ດິນ ທີ່​ຕົນ​ວາງ​ໄວ
ສະ​ຫະ​ລັດ ​ໄດ້​ຫ້າມ​ບໍ່​ໃຫ້​ນຳ​ໃຊ້​ລະ​ເບີດ​ຝັງ​ດິນ ​ຢູ່ນອກ​ແຫຼມ​ເກົາ​ຫຼີ ​ໃນ​ປີ 2014 ແລະເລີ້ມ​ທຳ​ລາຍ​ຄັງ​ລະ​ເບີດ​ດັ່ງ​ກ່າວ ພາຍ​ໃຕ້​ຄຳ​ສັ່ງ​ຂອງ​ປະ​ທາ​ນາ​ທິ​ບໍ​ດີ​ບາ​ຣັກ ໂອ​ບາ​ມາ ໃນ​ເວ​ລານັ້ນ.
ພວກຜູ້ບັນຊາການທະຫານອາເມຣິກັນສາມາດນຳໃຊ້ລະເບີດຝັງດິນໄດ້ອີກຢູ່ໃນເຂດທີ່ມີການຂັດແຍ້ງ ໃນຂະນະທີ່ປະທານາທິບໍດີສະຫະລັດ ທ່ານດໍໂນລ ທຣຳ ສະໜັບສະໜຸນການປ່ຽນແປງດັ່ງກ່າວ ຫຼັງຈາກໄດ້ມີການສຶກສາເປັນເວລານຶ່ງປີທີ່ສະຫລຸບວ່າ ກຳລັງສະຫະລັດບໍ່ມີຄວາມຈຳເປັນ ຕ້ອງຕົກຢູ່ໃນສະພາບທີ່ເປັນອັນຕະລາຍຈາກການໂຈມຕີຂອງກຸ່ມຕ່າງໆ ນັບແຕ່ປະເທດມະຫາອຳນາດທີ່ສຳຄັນໆໄປຫາກຸ່ມກໍ່ການຮ້າຍຕ່າງໆ ທຳນຽບຂາວໄດ້ປະກາດກ່ຽວກັບການປ່ຽນແປງໃນວັນສຸກວານນີ້ ຍົກເລີກກົດລະບຽບທີ່ຫ້າມບໍ່ໃຫ້ນຳໃຊ້ລະເບີດຝັງດິນຢູ່ໃນເຂດຕ່າງໆນອກແຫຼມເກົາຫຼີ ໂດຍໂຕ້ແຍ້ງວ່າ ການຫ້າມໂດຍສະຫະລັດເອງດັ່ງກ່າວ ເຮັດໃຫ້ພວກທະຫານສະຫະລັດ “ຕົກຢູ່ໃນທ່າເສຍປຽບຢ່າງໜັກ ” ທ່ານນາງສເຕຟານີ ກຣິສແຮມ (Stephanie Grisham) ໂຄສົກຂອງທຳນຽບຂາວ ກ່າວຢູ່ໃນຖະແຫຼງການສະບັບນຶ່ງວ່າ “ປະທານາທິບໍດີ ບໍ່ເຕັມໃຈທີ່ຈະຮັບເອົາຄວາມສ່ຽງນີ້ ສຳລັບທະຫານຂອງພວກເຮົາ ປະທານາທິບໍດີ ຈະສືບຕໍ່ ໃຫ້ການສະໜັບສະໜຸນແລະໃຫ້ພວກທະຫານເຮົາມີໄວ້ ເພື່ອວ່າພວກເຂົາເຈົ້າຍັງຈະເປັນກຳລັງສູ້ລົບທີ່ຍິ່ງໃຫຍ່ທີ່ສຸດໃນໂລກຕໍ່ໄປ ” ສະຫະລັດ ໄດ້ຫ້າມບໍ່ໃຫ້ນຳໃຊ້ລະເບີດຝັງດິນ ຢູ່ນອກແຫຼມເກົາຫຼີ ໃນປີ 2014 ແລະເລີ້ມທຳລາຍຄັງລະເບີດດັ່ງກ່າວ ພາຍໃຕ້ຄຳສັ່ງຂອງປະທານາທິບໍດີບາຣັກ ໂອບາມາ ໃນເວລານັ້ນ ທ່ານໂອບາມາ ຍັງໄດ້ໃຫ້ຄຳໝັ້ນສັນຍາ ທີ່ຈະຊອກຫາຊ່ອງທາງເພື່ອໃຫ້ສະຫະລັດປະຕິບັດຕາມສົນທິສັນຍາອັອດຕາວາຢ່າງຄົບຖ້ວນ ຊຶ່ງໄດ້ຫ້າມການນຳໃຊ້ ເກັບສະສົມ ຜະລິດ ແລະໂອນລະເບີດຝັງດິນຕໍ່ຕ້ານບຸກຄົນ ໃນປີ 1997 ອີງຕາມທຳນຽບຂາວແລ້ວ ນະໂຍບາຍໃໝ່ນີ້ຈະອະນຸຍາດໃຫ້ພວກຜູ້ບັນຊາການ “ໃນສະພາບການພິເສດ ສາມາດນຳໃຊ້ລະເບີດຝັງດິນທີ່ກ້າວໜ້າທັນສະໄໝ ຕໍ່ຕ້ານບຸກຄົນ ທີ່ສາມາດທຳລາຍຕົນເອງ ຊຶ່ງໄດ້ອອກແບບ ເພື່ອຫລຸດຜ່ອນການບາດເຈັບລົ້ມຕາຍຂອງພົນລະເຮືອນແລະທະຫານທີ່ເປັນພັນທະມິດ ໂດຍທີ່ບໍ່ໄດ້ຕັ້ງໃຈໄວ້ນັ້ນ ” ໃນການຖະແຫຼງໃນວັນສຸກວານນີ້ ລັດຖະມົນຕີກະຊວງປ້ອງກັນປະເທດສະຫະລັດ ທ່ານມາກ ແອັສເພີ ໂຕ້ແຍ້ງວ່າ ກອງທັບ ຈຳເປັນຕ້ອງມີ ລະເບີດຝັງດິນເພື່ອ “ຄວບຄຸມສະໜາມລົບ” ແລະປົກປ້ອງກຳລັງສະຫະລັດ